সকাল থেকে জোর বৃষ্টি দক্ষিণবঙ্গে, উম্পুন-বিধ্বস্ত উপকূলে দাপট বেশি - KhaborOnline
খবর অনলাইনডেস্ক: ঘণ্টায় ৯৬ কিলোমিটার বেগে কালবৈশাখী (Norwester) ঝড় বুধবার সন্ধ্যায় আছড়ে পড়েছিল কলকাতায় (Kolkata)। সেই ঝড়বৃষ্টির প্রভাব বৃহস্পতিবার সকালেও চলছে। এমনকি বৃষ্টির দাপট অনেকটাই বেশি ঘূর্ণিঝড় উম্পুন-বিধ্বস্ত উপকূলবর্তী অঞ্চলে।
বুধবার সারা রাতই হালকা বৃষ্টি হয়েছে কলকাতা-সহ দক্ষিণবঙ্গের বিস্তীর্ণ অঞ্চলে। বৃহস্পতিবার ভোর থেকে সেই বৃষ্টির দাপট অনেকটাই বেড়ে যায়। এর যথেষ্ট প্রভাব পড়েছে উত্তর ২৪ পরগণা, দক্ষিণ ২৪ পরগণা আর পূর্ব মেদিনীপুরের উপকূলবর্তী অঞ্চলে।
উম্পুনের (Cyclone Amphan) তাণ্ডবে সুন্দরবনে গৃহহীন হয়ে পড়া মানুষগুলো যে আরও বিপাকে পড়েছেন তা আর বলার অপেক্ষা রাখে না।
উল্লেখ্য, বিহার থেকে উত্তর-পূর্ব ভারত পর্যন্ত নিম্নচাপ অক্ষরেখা ছিল। সেটি দক্ষিণবঙ্গের দিকে সরেছে। অক্ষরেখার টানে জলীয় বাষ্প ঢুকেছে এবং বজ্রগর্ভ মেঘপুঞ্জ তৈরি করেছে।
বৃহস্পতিবার সকাল পর্যন্ত গত ২৪ ঘণ্টায় সব থেকে বেশি বৃষ্টি হয়েছে কাঁথিতে (৯১ মিলিমিটার)। এর পরেই রয়েছে দিঘা (৮৬.৩ মিলিমিটার)। দক্ষিণ ২৪ পরগণার ডায়মন্ড হারবারে ৫৫ আর ক্যানিংয়ে ৪০ মিলিমিটার বৃষ্টি হয়েছে। কলকাতার আলিপুরে ৪৪, দমদমে ৪৯ আর সল্টলেকে ৫৫ মিলিমিটার বৃষ্টি হয়েছে।
ঝড়বৃষ্টির দাপট পশ্চিমাঞ্চলের জেলাগুলিতেও ছিল। তবে বৃহস্পতিবার সকালে সেখানে তুলনায় অনেকটাই কম বৃষ্টি হয়েছে। গত ২৪ ঘণ্টায় বাঁকুড়ায় ৪২ আর পুরুলিয়ায় ২৬ মিলিমিটার বৃষ্টি হয়।
আগামী তিন-চার দিন দক্ষিণবঙ্গে এই রকম পরিস্থিতিই বহাল থাকবে। বিক্ষিপ্ত ভাবে ভারী বৃষ্টিরও সম্ভাবনা রয়েছে।
Related Topics:cyclone amphannorwestersouth bengal